Detingut a Palafrugell un home en cerca i captura
La Policia Local de Palafrugell va detenir la setmana passada un home, que estava en cerca i captura per una ordre d'ingrés a presó i una ordre d'escapoliment de centre penitenciari. Al detingut, veí de Palafrugell i de 50 anys, també se l'imputa un delicte de conducció temerària. L’home ha ingressat a presó.
La detenció es va produir quan una patrulla va detectar l’home conduint una motocicleta per l'avinguda Generalitat. Quan se li va donar ordre d’aturar-se, es va escapolir iniciant-se una persecució per l’avinguda Generalitat, i els carrers Torres i Jonama, Estrella, Nou, Vilar i Torroella, on en una corba va perdre el control i va caure sense fer-se cap lesió.
La persecució va ser gravada amb la càmera corporal que un dels agents duia col·locada a l’uniforme. Aquesta nova eina implantada l’estiu passat permet filmar i comptar amb imatges enregistrades durant determinades actuacions i, sobretot, aquest fet contribueix a millorar la seguretat tant de l’agent com del ciutadà.